钦定古今图书集成/明伦汇编/交谊典/第027卷 > 《图书编》 > 《保甲总叙》
## 钦定古今图书集成/明伦汇编/交谊典/第027卷 > 《图书编》 > 《保甲总叙》

保民非无法也，无行法之人也。得其人以行之，岂古
法之不善哉？《周礼》五家为比，使之相保；积之五州为
乡，以比追胥。凡徒役毋过家一人，惟田与追胥竭作。
孟子曰：“乡田同井，守望相助。”近代保甲之法，非此谓
乎？古兵农不分，居则为比，闾、族、党、州、乡，出则为伍，两、
卒、旅、师、军，虽用之征伐，皆耕稼之民也，而况止于保
察防御乎？后世以农养兵，兵民为二。然为农者不知
兵，且居常出粟以养兵，一旦有警，莫获其保护之力
矣。循习既久，町畦自便，一行察御，顿苦追呼，岂思保
人所以自保，图危所以居安，莫善于保甲之法乎？